ไทยแจกปันผลเด่นเอเชีย
บจ.ตอบแทน4%ปีนี้กำไรโต23%ทุนตปท.เข้าต่อ
24 ก.พ. 2555

บจ.ตอบแทน4%ปีนี้กำไรโต23%ทุนตปท.เข้าต่อ
บจ.ไทย ยังปันผลหรูครองอันดับ 3 ของภูมิภาค ล่าสุด 18 บริษัทแจกผู้ถือหุ้นแล้วเกือบ 1 แสนล้าน คาดปีนี้จ่ายอีก 4.2% จากกำไร บจ.โต 23% 
นายอดิศักดิ์ ผู้พิพัฒน์หิรัญกุล ผู้อำนวยการฝ่ายวิเคราะห์หลักทรัพย์ บริษัทหลักทรัพย์ (บล.) กรุงศรี ประมาณการว่าอัตราผลตอบแทนปันผลของบริษัทจดทะเบียน (บจ.) ทั้งตลาดจะอยู่ที่ 3.9% ในปี 2554 สูงเป็นอันดับ 3 ในภูมิภาคเอเชีย รองจากไต้หวันและฮ่องกง 
ขณะที่อัตราการเติบโตกำไรต่อหุ้นของ บจ.ที่ บล.กรุงศรี คาดไว้ 11-12% ในปี 2554 เทียบกับนักวิเคราะห์ทั้งตลาดคาดไว้ที่ 1415% สูงเป็นอันดับ 6 ในภูมิภาคเอเชีย รองจากญี่ปุ่น จีน ไต้หวัน อินโดนีเซีย อินเดีย
ส่วนแนวโน้มในปี 2555 นักวิเคราะห์ทั้งตลาดคาดว่าบจ.จะมีกำไรเติบโตถึง 23% สูงเป็นอันดับ 4 รองจากเกาหลี อินโดนีเซีย และจีน และมีอัตราผลตอบแทนปันผลเฉลี่ย 4.2% เป็นอันดับ 3 รองจากไต้หวัน และฮ่องกง
ปัจจุบันราคาหุ้นไทยค่อนข้างแพงสัดส่วนราคาต่อกำไร (พีอี)ประมาณ 12.2% เทียบกับตลาดหุ้นฮ่องกงและจีน ดังนั้นจึงแนะนำให้นักลงทุนซื้อขายระยะสั้นมากกว่าระยะยาว โดยดัชนีมีโอกาสปรับลงไปแถว 950 จุด และสามารถขึ้นไปสูงถึง 1,230 จุด 
เป้าหมายดัชนีหุ้นในปีนี้คือ 1,130 จุด แม้ว่าขณะนี้สูงกว่าเป้าหมายแล้ว บริษัทยังไม่มีการปรับขึ้น เนื่องจากดัชนีขึ้นมากช่วงนี้ เป็นเพราะเงินทุนจากต่างชาติ
“โพสต์ทูเดย์” ได้รวบรวมการประกาศจ่ายเงินปันผลของ บจ.ในช่วงนี้ประมาณ 18 บริษัท โดยเฉพาะบริษัทในกลุ่มพลังงาน อาหาร ธนาคารพาณิชย์ และกลุ่มสื่อสาร ได้จ่ายเงินปันผลให้กับผู้ถือหุ้นในงวดครึ่งปีหลังของปี 2554 มีเม็ดเงินรวม 1.07 แสนล้านบาท เช่น บริษัทในกลุ่ม ปตท. (PTT) จ่ายปันผลรวมทั้งสิ้นกว่า 3.93 หมื่นล้านบาท เช่น PTT จ่าย 7 บาท/หุ้น เป็นเงิน 2 หมื่นล้านบาท ทำให้กระทรวงการคลังซึ่งเป็นผู้ถือหุ้นใหญ่ ปตท. จะได้รับเงิน 1.32 หมื่นล้านบาท บริษัท ปูนซิเมนต์ไทย (SCC) จ่ายหุ้นละ 7 บาท เป็นเงิน 8,400 ล้านบาท 
กลุ่มสื่อสาร เช่น บริษัท แอดวานซ์ อินโฟร์ เซอร์วิส (ADVANC) จ่ายปันผลหุ้นละ 4.26 บาท เป็นเงินรวม 1.26 หมื่นล้านบาท ทั้งนี้ไม่รวมปันผลพิเศษ 
ทางด้านธนาคารพาณิชย์ ธนาคารกสิกรไทย (KBANK) จ่ายหุ้นละ 2 บาท เป็นเงิน 6,097 ล้านบาท ส่วนธนาคารไทยพาณิชย์ (SCB) จ่ายหุ้นละ 2.50 บาท เป็นเงิน 14,609 ล้านบาท
สำหรับบรรยากาศการลงทุนในตลาดหุ้นวันที่ 23 ก.พ. 2555 ตลาดหุ้นต่างประเทศรวมถึงเอเชียปรับตัวลงเป็นส่วนใหญ่ ส่วนหุ้นไทยกลับปรับขึ้นสวนทาง ดัชนีปิด 1,140.07 จุด เพิ่มขึ้น 2.25 จุด มูลค่าการซื้อขายกว่า 35,625 ล้านบาท ต่างชาติซื้อสุทธิอีก 1,220 ล้านบาท
บล.เอเซีย พลัส ฝ่ายวิจัยคาดว่าในปีนี้ บจ.กำไรและจะโตประมาณ 9% ดัชนีจะวิ่งสู่ระดับ 1,192 จุดได้ และยังเชื่อว่าเงินทุนต่างประเทศยังคงจะไหลเข้ามาลงทุนในหุ้นไทย